"Mina a ndzi ri na malembe ya khume-nkombo loko mukhalabye a hi siya. Wa tiva mbilu ya mina yi vavile ku tlula mpimo. Mina na mukhalabye a hi ri xilo xin'we. A hi famba swin'we hinkwako-nkwako: Eku rimeni; etimhandzini; eku hloteni; hinkwako! Wa tiva. Vanhu a va pfanga na ku vula leswaku tatana a a ri munghana wa mina. A hi kumana ngopfu. Wa tiva, loko ku hundzile lembe rin'we tatana a lovile, ku hluvuriwa. Endzhaku ka sweswo, ndzi sungula ku vona wanuna un'wana a nghena a huma laha kaya. Ndzi swi vona ndzi nga byeriwanga leswaku a a ri tata wa hina lontshwa. Wa tiva, ndzi hlundzuka wonge ndzi ngo buluka." "A mi hlundzukisa hi yini" Misaveni xi lava ku tiva. "A ndzi nga ehleketi leswaku manana a nga rhandza wanuna un'wana, endzhaku ka loko tata wa mina a lovile. A ndzi nga swi lavi na ku swi lava. Mina a ndzi ri na tatana un'we ntsena. A swi hela kwalaho," a ntlokola?